اوس بن حجر

اوس بن حجر – ابو شُرَیح اَوس بن حَجَر (پیدائش: 530ء – وفات: 625ء) عرب کے عہدِ جاہلیت کا مشہور شاعر تھا۔ قبل از اسلام یہ عربی زبان کا سب سے بڑا شاعر تسلیم کیا جاتا تھا۔فرزدق اور بعد کے متاخر عرب شعرا اِس کی شاعری کے قائل تھے۔الاصمعی نے اوس بن حجر کے کلام کو بہت سراہا ہے۔

سوانح

نام و نسب 
نام اَوس بن حَجَر اور کنیت ابو شُرَیح تھی۔ عرب کے قبیلہ بنو تمیم سے تعلق تھا۔

پیدائش 
اوس بن حجر کی پیدائش غالباً 530ء میں نجد میں ہوئی۔

کلام 
اوس بن حجر کا کلام قبل از اسلام کے عہد جاہلیت میں نہایت متداول و مشہور تھا۔ مشہور شاعر و لغوی الاصمعی نے اِس کے کلام کو سراہتے ہوئے بہت تعریف کی ہے‘ علاوہ ازیں اوس کے کلام کی شرح بھی لکھی ہے۔ لیکن نہایت عجیب معاملہ یہ ہے کہ البحتری کے حماسہ سے قطع نظر اَشعار کے کسی قدیم عربی مجموعہ میں اَوس بن حجر کا کوئی ذِکر نہیں ملتا۔ فرزدق بھی اوس بن حجر کی شاعری پر فخر کرتے ہوئے کہتا ہے کہ: ’’ میں نے قبیلہ اَوس سے زہریلی زبان ورثہ میں پائی ہے‘‘۔ لیکن اِس بات کا ثبوت نہیں مل سکا کہ کیا اِس سے مراد اوس بن حجر ہی ہے؟۔ ابن السکیت سے پہلے اوس بن حجر کے قصائد کے اِتنے طویل اِقتباسات نہیں دکھائی نہیں دیتے۔ ابن السکیت ہی نے غالباً اوس بن حجر کے دیوان کی شرح لکھی تھی اور اِس کے علاوہ اپنی لغت میں اِس کے اَشعار کو نقل کیا تھا۔ جاحظ کا خیال تھا کہ اَوس کے اشعار اُس کے بیٹے شُرَیح کے اَشعار سے خلط ملط ہو گئے ہیں۔ اوس بن حجر کا دیوان پہلی بار R. Geyer نے 1892ء میں شائع کیا تھا۔ اوس بن حجر کا قصیدہ لامیہ پٹنہ کے کتب خانہ میں موجود ہے۔ 1380ھ مطابق 1960ء میں ڈاکٹر محمد یوسف نجم نے بیروت (لبنان) سے اوس بن حجر کے دِیوان کا بڑا عمدہ ایڈیشن شائع کیا تھا۔

وفات 
اوس بن حجر نے طویل عمر پائی۔ ضعیف العمری میں 625ء میں نجد میں وفات پائی۔ اُس وقت عمر 95 سال سے متجاوز تھی۔
530ء کی پیدائشیں
625ء کی وفیات
زمانہ جاہلیت کے عرب شعراء
ساتویں صدی کے عرب شعراء
چھٹی صدی کے عرب شعراء